
 
   [image: Søstrene Lumière]
 


Catharina Natalie Wandrup

Søstrene Lumière

Månen bak slottet

[image: Aschehoug]


OM FORFATTEREN

Catharina Natalie Wandrup er født i 1987 og bor i Oslo. Til daglig jobber hun som film- og tv-fotograf. For sin debut «Søstrene Lumière: Stjerner over Tivoli» (2022) mottok hun Ravneringene-prisen.

OM BOKEN

Liv Lumière og søstrene er trygt hjemme på slottet i Lamèredi. Men ingenting er som før. Liv er blitt kjendis etter reisen gjennom Grim, slottet føles tomt uten foreldrene, og Hjertia er syk av lengsel etter kattungen Rusken som de måtte forlate i menneskeriket.

Det dukker opp meldinger på paden til Hjertia og søstrene oppdager at menneskebarna de traff på reisen trenger hjelp. Når ingen av de voksne i Lamèredi forstår alvoret og heller ikke vil ha noe med menneskene å gjøre, haster det for Liv å bli dronning så hun får makt til å hjelpe dem selv.

Hun bestemmer seg for å gjennomføre dronningprøven, selv om ingen dronning noen sinne har tatt den som 12 åring. Heldigvis får hun god hjelp av de to søstrene sine, slottsadjutantene Jules og Petimone, - og den unge adelsgutten Pan.

Det blir et kappløp mot tiden når Liv må rekke å gjennomføre dronningprøven i tide til å redde barna. En forræder truer i skyggene. Og det viser seg at det ikke er den eneste hemmeligheten slottet skjuler.

Til mamma, pappa og Alexander,

for at dere viste meg den evige gløden fra eventyrene,

og til alle som har følt seg så alene

at mørket ble deres eneste venn.

Alkymisten

De to månene lyste opp den mørke natten over Lamèredi. Strålene strakte seg forbi slottet og inn mellom trærne, der de fant et lite hus som lå godt gjemt inntil de svarte trestammene i Minneslørskogen.

Måneskinnet snek seg forbi en slitt vinduskarm og traff det alvorlige ansiktet til en faerimann. Han lente seg mot en arbeidsbenk mens lyset danset på veggene rundt ham. De var dekket av hyller med hundrevis av små glassflasker fylt av ingredienser han møysommelig hadde samlet fra hele landet.

En svetteperle falt fra mannens panne mot benken; det var bare så vidt den ikke traff en kråke som balanserte på et treskrin.

Fuglen ristet på fjærene og skumpet borti en kolbe med boblende væske. Noen dråper skvulpet ut og landet på en gammel bok: Alkymistenes historie.

«Forsiktig, Corbin!» ropte mannen. Han tørket bort dråpene med et gullkantet lommetørkle, men de hadde allerede rukket å etse små hull i permen som var full av flekker etter gamle eksperimenter. Mannen bladde varsomt gjennom sidene. De hang nesten ikke fast lenger etter alle gangene han hadde lett i boken etter svar.

Til slutt kom han fram til den mest fillete siden av dem alle, en tegning av en lysende kule inni en flaske. Med snirklete bokstaver sto det et knapt leselig ord: EVIGGLØD.

Kråken blunket med svarte øyne.

«Vet du hvorfor det kalles evigglød, Corbin?» Med ustø hånd strøk mannen over tegningen, og et smil dukket opp mellom rynkene. «Helt siden faeriene holdt til på Det gamle kontinentet, der de bodde side om side med menneskene, har alkymister som meg drømt om å kunne lage varig luminessens.» Kråken skakket på hodet og fulgte nøye med mens mannen bladde videre til en side med en lang rekke bilder av menn med like alvorlig ansikt som ham selv.

«De drømte alle om det samme: Tenk om de kunne finne en måte å oppbevare små ladninger av lumin på uten faerien som lagde den? Spare på den nettopp som ingrediensene jeg har samlet?» Han nikket mot glassflaskene. «Tenk mulighetene det vil skape. En liten krukke med evigglød ville for eksempel kunne få et tre til å vokse fram, selv for en levitafaeri. Og hvem vet, en større dose ville kanskje latt en botanicafaeri låne medicalumin for å redde liv.»

Kråken nikket og speilet seg i en flaske med blodrødt innhold.

«Menneskene har batterier for å spare på strømmen sin. Hvis vi bare fant oppskriften på evigglød, kunne vi gjort det samme med lumin og lagd uendelig med doser.» Mannen lukket boken. «Dessverre var det ingen av dem som lykkes. Det eneste de fikk til, var å lage glødende luminmineral til medaljongene, men selv de slukner når faerien som bærer dem, dør. Det er umulig å få gløden til å vare lenge nok til at andre kan bruke den. Én etter én ga de opp.» Mannen senket stemmen. «Men ikke jeg.»

Fuglen utbrøt et svakt kra.

«Jeg har ikke bruk for denne lenger, Corbin.» Alkymisten la fra seg boken og stirret ut i natten. «Endelig har jeg funnet svarene jeg trenger.»


KAPITTEL 1

Et glitrende piletre

De to søstrene snek seg lydløst gjennom slottshagen. Tåken virvlet rundt dem idet de listet seg forbi en rekke gamle statuer av de tidligere dronningene i Lamèredi.

Liv dro morgenkåpen tettere rundt seg og tittet mot slottet. Et par kråker lettet fra eføygrenene som dekket østtårnet, men det var mørkt i alle vinduer. Det så ikke ut til at noen andre var våkne ennå.

Ingen hadde merket at det var to senger der inne som manglet hver sin prinsesse.

«Vent på meg», hvisket Liv til søsteren, som nesten var forsvunnet i tåken foran henne.

«Fort deg litt, da.» Klara stoppet og pekte mot den mørke himmelen. «Begge månene gikk ned for mange timer siden. Vi må komme oss tilbake før de oppdager at vi har vært borte.»

«Jeg prøver», stønnet Liv og hev etter pusten. Det duggfriske gresset var glatt, og lillesøsteren var rask. «Det er ikke så lett med våte tøfler!»

«Altså … Jeg kan ikke tro at vi fortsatt sniker oss rundt nøyaktig som vi gjorde i menneskeriket, nå som vi er hjemme.» Klara rettet på buen hun hadde på ryggen, og så seg rundt i hagen. Som vanlig prøvde hun å skyve det krusete håret unna ansiktet. «Og Jules blir ikke fornøyd om vi kommer for sent til feiringen.»

«Han blir i hvert fall ikke glad hvis jeg får grønske på pysjamasen fordi jeg har tryna på plenen», hvisket Liv. «Dessuten har vi viktigere ting å gjøre enn å feire.»

Hoffet hadde bestemt at det skulle arrangeres en stor feiring av tilbakekomsten til De tre forsvunne prinsessene. Helt siden de kom hjem for en uke siden, hadde de holdt seg på rommet med streng beskjed fra medicafaeriene på slottet om å hvile.

Det var i det minste det Jules trodde de hadde gjort.

«Vel, siden det er du som er hovedpersonen, tror jeg vi bør være med. Jules fortalte at alle journalistene i Lamèredi kommer for å intervjue deg – de skal sikkert ta bilder også.» Klara mønstret den slappe morgenkåpen og de våte tøflene til Liv. Et lite smil kom til syne bak håret til søsteren. «Er dette stilen du har tenkt å kjøre?»

«Kjempemorsomt», sa Liv tørt. «Jeg tror nok ikke Jules godkjenner dette som festantrekk.» Hun kjente det surkle i tøflene.

Liv sukket. Selv om hun hadde sneket seg ut flere netter på rad sammen med Klara og lengtet etter å få lov til å se Hjertia igjen, fikk tanken på journalister det til å virke rimelig fristende å bli på rommet et par uker til.

Hun møtte blikket til en av dronningstatuene og syntes hun stirret ekstra strengt på de våte tøflene.

«Tenk om de ikke liker meg, da?» Hun prøvde å rette litt på det mørke håret, som var fullt av floker.

«Du er en Lumière», sa Klara og nikket mot statuene. «Du er født til å være dronning; selvfølgelig kommer de til å like deg.»

«Ja, men jeg er bare en tolv år gammel Lumière», sa Liv.

Klara flirte. «Altså … De har ikke noe annet valg enn å like deg, ellers får de med en viss elleve år gammel Lumière å gjøre!»

«Og ikke minst en illsint syvåring.» Liv fniste og tittet mot slottet. «Tenk når Hjertia får høre hva vi har etterforsket uten henne.»

«Hun kunne blitt med om Jules ikke hadde satt vakter utenfor rommet hennes. Han har blitt så streng mens vi var borte», sa Klara oppgitt. «Nå er det jo nesten vanskeligere å snike seg inn til henne enn å komme seg hjem fra Grim. Jeg har til og med prøvd å sende luminmeldinger, men de kommer bare tilbake igjen.»

«Du kjenner Jules, han hører på det medicafaeriene sier. Dessuten tipper jeg det ikke er så lett å få Hjertia til å holde seg i sengen. Enda godt han ikke satte vakter utenfor rommene våre. Jules stoler heldigvis på oss.» Liv kjente et lite stikk av dårlig samvittighet.

Klara nikket mot slottet. «Så, skal vi dra tilbake før vi blir ferska?»

Liv nølte. Hun så mot himmelen, den var fremdeles mørk. Dette var kanskje siste mulighet til å snike seg ut. Hun visste ikke hva som var planene framover, men kjente hun Jules rett, ventet det sikkert nok av oppgaver for den framtidige dronningen av Lamèredi. Han var ikke klar over at hun hadde sine egne prosjekter, nemlig det som hadde lokket henne ut hver natt.

Liv knep munnen sammen og så mot slottet. De små lyktene i hagen glitret i tåken og omkranset hjemmet deres. Den plassen hun kjente best i hele verden, hver eneste snarvei og hvert eneste gjemmested. Det var her hun hørte til. Allikevel klarte hun ikke slutte å tenke på et annet slott som hadde føltes som et hjem: eventyrslottet i Tivoli.

Det hadde vist seg å være så mye mer enn et skjulested, men nå var det borte. Brent til grunnen av Holly Mørkly, den onde korporalen i hæren til keiser Neon.

«Nå er det kun ett piletre igjen i slottshagen vi ikke har undersøkt. Det er rett bak drivhuset.» Hun pekte mot det overgrodde glasshuset i enden av hagen. Innenfor glassveggene kunne de se skyggen av plantene som vokste på innsiden. «Når vi har sjekket det, så drar vi tilbake, jeg lover.»

Søsteren løftet et øyenbryn, slik hun hadde for vane å gjøre når hun syntes Liv gjorde noe dumt, men så nikket hun, og det lille smilet var tilbake. «Greit, men da må du få opp farten.»

Klara satte på sprang, og Liv løp etter så fort hun klarte i de våte tøflene.

Faerimedaljongen dinglet rundt halsen mens de spurtet forbi vannliljedammen. Nå trengte hun ikke gjemme den under genseren lenger. Ved siden av henne lyste smykket til lillesøsteren som en liten stjerne i tåken.

De kunne se de sølvaktige bladene til et stort piletre foran seg med en gang de rundet det mørklagte drivhuset. Treet vokste helt i utkanten av slottshagen inntil den høye muren, og den glitrende morgenduggen fikk det til å se ut som en frosset fontene.

Idet de nærmet seg, lettet en flokk fugler fra trekronen. De fløy over muren og forsvant inn i Minneslørskogen.

Søstrene gikk sakte inn under de lange grenene som hang ned rundt treet. Det var ved et helt likt piletre i Grim de hadde funnet veien hjem til Lamèredi, og det hadde vært omgitt av krokusblomster.

Liv lot hendene gli langs den glatte stammen.

«Finner du noe?»

«Ingen mystiske faerier som lager portaler, i hvert fall.» Klara lette i det kortklipte gresset rundt treet. «Og ingen tegn til krokuser heller.»

«Alice ba oss følge krokusene til piletreet.» Liv unngikk blikket til lillesøsteren. Klara hadde aldri stolt på menneskejenta de traff i Grim som viste seg å være kvart faeri.

«Det var jo portalen som de rare folka lagde, som brakte oss hjem, ikke Alice», sa Klara.

«Men Alice sa det fantes hemmelige snarveier mellom Grim og Lamèredi ved piletrærne. Kanskje det finnes en inngang her òg, en skjult portal eller noe annet?» funderte Liv. «Vi må bare finne det rette treet.»

Klara løftet øyenbrynet igjen.

«Lamèredi er stort, og i motsetning til i Grim er det mange piletrær her», sa hun og slo ut med armen. «Og du vil vel ikke tilbake dit nå som vi endelig har kommet hjem?»

Liv tittet mot Minneslørskogen. Bak den lå menneskeriket. Så nær, men allikevel så uendelig langt unna. Et eller annet sted der borte var Cesar, Melina og Tim. De morsomste og snilleste vennene noen kunne ha. Og når sant skulle sies, de eneste vennene hun noen gang hadde hatt. Nå var hun hjemme igjen, mens de hadde mistet hjemmet sitt.

Hun lurte på om de savnet henne like mye som hun savnet dem. Liv satte seg ned inntil den tykke stammen.

«Jeg vil bare vite hvordan det gikk med de andre», sukket hun. «Hvis vi finner det riktige piletreet, kan vi kanskje sende dem en beskjed og fortelle at vi kom oss hjem, og spørre hvor de er?»

«Kjenner jeg Tim rett, har de allerede bygd seg et nytt tivoli», sa Klara.

«Tror du?» Inni Liv vokste spørsmålet hun hadde unngått å stille helt siden de kom hjem. Det hun hadde holdt inne fordi hun var for redd for svaret:

Tror du vi noensinne kommer til å se dem igjen? Og kanskje aller mest: Kom hun til å kunne holde løftet sitt om å hjelpe Tim?

Hun visste at hvis svaret var nei, ville hun heller gjemme spørsmålet inni seg for alltid.

«Husk hva som skjedde med bestefaren til Alice», sa lillesøsteren advarende før Liv rakk å si noe mer. Hadde de ikke funnet ut at Klara hadde medicalumin, hadde hun nesten trodd hun kunne lese tankene hennes. «Han ble forvist fra Lamèredi fordi han giftet seg med et menneske.»

Liv var glad for at natten skjulte rødfargen som garantert hadde krøpet oppover kinnene hennes. Hun senket stemmen selv om de var helt alene. «Men tenk om det virkelig er en forræder her, sånn som Alice sa? Tenk om det var en faeri som tok mamma og pappa?»

«I så fall er det første du bør gjøre, å slutte å snike deg rundt i hagen midt på natten», sa Klara. «Husk at Alice hadde sine egne hemmeligheter; hun er ikke til å stole på enda hun hjalp oss.»

Liv så seg om. «Men det er ikke bare hun som har hemmeligheter. Det var noe her mamma var redd for, ellers ville hun ikke sendt oss bort.»

«Vel», sa Klara med smale øyne. «Jeg er ikke redd.»

«Hvorfor har du med deg den der da?» Liv pekte på den glinsende buen som søsteren hadde festet på ryggen. Den hadde hun lagd selv etter at hun mistet sin egen i Grim, og nå la hun den aldri fra seg.

«Bare for sikkerhets skyld.» Klara strakte hånden fram og hjalp Liv å reise seg. «Men nå har vi vært her en hel uke og ikke sett snurten til noen forræder.»

«Jeg skal i hvert fall undersøke hvert eneste piletre i Lamèredi til jeg finner noe eller noen som kan gi oss svar. Det er det eneste sporet vi har», sa Liv bestemt. Og så skal jeg finne ut av hva som har skjedd med Tim og vennene våre, tenkte hun for seg selv.

«Og jeg skal hjelpe deg.» Søsteren smilte i mørket. «Men først har vi andre ting å gjøre. Du skal bli dronning, husker du?» Hun pekte mot slottet. «Vi rakk hjem i tide.»

Liv nikket.

«Hvis jeg ser en forræder, skal jeg si ifra, så kan du konsentrere deg om å dumme deg ut på pressekonferansen så lenge.» Klara klemte hånden hennes. «De ville ikke ha arrangert en stor feiring om de trodde det var noen risiko. Vi kan stole på Jules, til tross for at han er litt gammeldags.» Søsteren dultet borti Liv og nikket mot horisonten. «Og apropos Jules, se der!»

En gul stripe vokste på himmelen over tretoppene. Den gamle slottsadjutanten serverte alltid frokosten idet solen sto opp, og det var ikke lenge til.


KAPITTEL 2

En prinsesse som dingler på veggen

Heldigvis var ikke vaktene som patruljerte ved gullporten foran slottet, like skumle som A.T.A.-vaktene til menneskekeiseren Neon. Slottsvaktene hadde ikke hvit uniform med hjelm, men fløyelsmyk drakt og hatt med fjærdusk. Og best av alt: De var mest opptatt av at ingen uvedkommende skulle komme inn, så de fulgte ikke like godt med på det som skjedde på innsiden av muren.

«Kysten er klar.»

Liv dro søsteren med seg forbi rekken med dronningstatuer og bort til slottsveggen. En tykk klatrerose slynget seg oppover hele veien til fjerde etasje, der det åpne vinduet til soverommet hennes ventet.

Hun ristet det mørke håret til side. «Pass deg for tornene.» Uten en lyd beveget hun seg oppover fra gren til gren i skjul av skyggene. Ved siden av seg hørte hun søsteren gjøre det samme.

Bak dem ble himmelen lysere og lysere. De kunne allerede kjenne summingen av lumin i luften. Om ikke lenge ville det strømme faerier ut i slottshagen. Liv tippet de ville bli veldig overrasket over å se to av de forsvunne prinsessene dingle på utsiden av slottet.

Ritsj.

«Søren», hvisket hun til seg selv. Pysjamasen hadde hektet seg fast i en torn, og det hadde dukket opp en stor flenge i buksebenet, som sakte ble farget mørk av blod.

Dette kom ikke Jules til å like. Hun bet tennene sammen, og en liten tåre piplet ut av øyekroken før den falt ned mot bakken langt der nede.

Ping.

Et lysglimt fikk henne til å skvette. Noe blinket bak gardinene i et vindu i andre etasje, og ikke et hvilket som helst vindu. Alle de andre vinduene hadde ensfargede fløyelsgardiner, men i dette var de rutete.

«Det er kjøkkenvinduet!» hvisket Klara forferdet.

Søstrene så på hverandre gjennom bladene. Det flakkende lyset kunne bare bety én ting: Jules hadde fyrt opp i ovnen og var i gang med frokosten deres.

Ping, ping, ping.

Flere lysglimt blinket rundt dem, og nye vinduer lyste opp.

«Det er visst mange på slottet som er tidlig oppe i dag», sa Liv.

«De skal sikkert gjøre klart til feiringen», svarte Klara og tviholdt i rosebusken. «Kan du ikke bruke lumin til å få oss opp litt fortere?»

«Jeg kan prøve», sa Liv. Hun åpnet fingrene på den ene hånden og holdt fram håndflaten.

Etter at de hadde kommet tilbake til Lamèredi, hadde det blitt enklere å bruke lumin for hver dag. Nå trengte hun bare åpne hånden og tenke på lumin, så steg det opp små, gylne korn av luminessens.

De små lysprikkene strømmet fram, og hun sendte dem mot rosene. Ganske snart begynte grenene å strekke på seg, og søstrene holdt seg godt fast idet rosebusken løftet dem opp.

«Det funker», sa Liv begeistret, men i samme øyeblikk snek en lyd seg inn i øret hennes. Det var lyden av støvler som marsjerte, og de var på vei rett mot rosebusken hun og søsteren klatret i!

«Er slottsvaktene ute på morgeninspeksjon allerede?» hvisket Klara.

Liv løftet skjelvende hånden og sendte en ny ladning med luminkorn mot planten, men denne gangen kom det kun en stusslig liten dose, og det var ikke nok til å løfte dem opp. Grenene svaiet og sank nedover under dem.

«Kom igjen, konsentrer deg», sa Klara mens hun så mot hjørnet der vaktene kunne dukke opp når som helst.

«Jeg prøver», sa Liv. Hjertet dunket raskere og raskere. Hun ristet på hånden for å få den til å slutte å skjelve. Plutselig var det like vanskelig å bruke lumin her som det hadde vært i menneskeriket.

Stadig flere vinduer lyste opp på veggen rundt dem, og skyggene de gjemte seg i, ble svakere, mens lyden av skrittene ble høyere.

«Kanskje vi heller burde hoppe ned igjen og gjemme oss bak dronningstatuene?» foreslo Klara nervøst.

Liv kastet et raskt blikk ned, men da så hun noe som nesten fikk henne til å miste taket i grenen hun holdt seg fast i.

Ved foten av klatrerosen sto en gutt og stirret opp på henne. Det så ut som om han hadde vokst opp av bakken der tåren til Liv hadde landet et øyeblikk tidligere.

«Gah», glapp det ut av Liv. «Jeg mener … Eh … God morgen!»

«Hva snakker du om …?» spurte Klara forvirret, men hun ble stille da hun fikk øye på gutten.

Øynene hans blinket i morgenlyset, og munnen var halvåpen. Han så like forbløffet ut som man kunne forvente av noen som så to prinsesser i en rosebusk.

Lyset fra et av vinduene traff ansiktet hans så de kunne se ham bedre. Han var knapt eldre enn Liv. Det krøllete håret var like mørkt som øynene, og han hadde en stilig uniform.

«Eh, hei! Du lurer kanskje på hva vi driver med?» hvisket Liv og bet seg i leppen. «Vi skal bare opp til rommet mitt, ikke noe å bry seg om.»

Gutten stirret på de to prinsessene et øyeblikk før han snudde hodet mot lyden av skrittene til patruljen som kom rundt hjørnet. Øynene var fortsatt mørke, men hun kunne ane et lite smil.

«Vakter!» Stemmen hans var mer bestemt enn hun hadde forventet.

Liv bet seg enda hardere i leppen og klemte seg inn mot veggen.

«Han har tenkt å sladre», hvisket Klara oppgitt.

Gutten gikk mot patruljen og vinket med armene.

Den forreste vakten løftet av en stor hatt med dusk på toppen og hilste. Han hadde fremdeles ikke lagt merke til de to prinsessene.

«Nå var det bra dere kom …» sa gutten. «Vinden har blåst noen store grener fra Minneslørskogen over slottsmuren, og nå ligger de utover plenen bak slottet.»

Liv ble så overrasket at hun stakk hodet nølende ut av busken igjen. Skulle han ikke sladre allikevel?

«Åh? Grener fra Minneslørskogen er et dårlig tegn, det sier bestefaren min», sa vakten mens han fiklet nervøst med hatten. «Hvor sa du de lå?»

Gutten så seg over skulderen i Livs retning. Hun fortet seg å trekke hodet inn i busken igjen da vakten lente seg fram for å se hva han så på. Heldigvis tok gutten tak i skulderen hans og pekte i retning av drivhuset før han rakk å se de dinglende prinsessene.

«Dere ser grenene når dere kommer forbi vannliljedammen», sa han. «Og fort dere, det er ikke lenge til pressekonferansen.»

Vaktene nikket og forsvant inn i tåken. Søstrene pustet lettet ut.

«Hvorfor sladret han ikke?» hvisket Klara.

«Jeg aner ikke.»

Liv stirret mot gutten, som sto alene igjen.

Han så seg om før han holdt fram hendene. I det samme begynte rosene rundt Liv og Klara å glitre. Et sølvaktig luminstøv dukket opp mellom tornene og spredte seg utover. Så løftet planten dem igjen.

«Han hjelper oss», hvisket Liv.

Rosebusken rørte seg med myke bevegelser og bar henne de siste meterne opp til vinduskarmen. I brøkdelen av et sekund ble hun stående ytterst på kanten og svaie, før grenen dyttet henne trygt innenfor. Ikke lenge etter sto Klara ved siden av.

«Hvem i all verden var det der?» spurte søsteren. De snudde seg for å se etter gutten, men han var borte.

«Hvem enn han var, skylder vi ham en tjeneste», sa Liv.

Klaras øyne ble smale. «Jeg liker ikke å skylde noe. Særlig ikke til folk jeg ikke kjenner.»

Bak seg kunne de høre lyden av stemmer, og Liv rakk å skimte at vaktene åpnet de store gullportene for en lang rekke ivrige faerier før Klara dro henne med inn i rommet.

Med et lite hopp spratt de forbi de støvete skolebøkene som lå stablet i vinduskarmen, og landet på det myke gulvteppet på soverommet.

Rommet var mørkt, og Liv pustet lettet ut. Ingen Jules ennå.

«Jeg stikker», sa Klara og løp mot døren. Hun åpnet den forsiktig og snudde seg i døråpningen. «Og Liv …» Søsteren løftet armen og viste fram håndflaten. Det var søstersignalet deres. «Mamma og pappa er ikke her lenger, men jeg er. Og du blir ikke kvitt meg så lett.»

Liv smilte og holdt opp sin egen hånd. «Jeg vet.»

Døren lukket seg bak søsteren, og Liv trippet så stille hun kunne bort til den store himmelsengen som tok opp mesteparten av plassen i rommet. Hun sparket av seg de våte tøflene og dro av seg morgenkåpen før hun gjemte den og vesken under sengen. Så smøg hun seg under den myke dyna.

Klara hadde rett. Så lenge hun hadde søstrene, kom det til å gå bra. De hadde jo tross alt klart seg gjennom menneskeriket sammen.

Utenfor vinduet blinket fortsatt noe av det sølvskimrende luminstøvet til gutten. Liv rakk akkurat å se de siste lyskornene forsvinne før stearinlysene i rommet begynte å blafre. De tentes ett etter ett, og så føk døren til soverommet opp.


KAPITTEL 3

En veske som lukter moskus

«Tenk at dagen omsider er kommet. De forsvunne prinsessene skal feires.» Jules slo hendene sammen idet han kom inn i rommet. Slottsadjutanten var som alltid kledd i den grønne uniformen sin, og både hår og skjegg var nøye dandert. «Det blir en storartet feiring, og da trenger du en god frokost.»

Rett bak ham svevde en grønn fløyelsbag og et klirrende sølvbrett. Det siste landet på dyna foran Liv. Hun kjente det rumle i magen.

På brettet lå det et rykende varmt ostesmørbrød, og ved siden av sto det et stort glass med noe sprudlende som bare kunne være limonaden til kjøkkensjefen madame Citrus. I Grim hadde vann vært en luksus, og det var ikke lett å venne seg til at hun her kunne få så mye limonade hun ville, i hvert fall til Jules syntes det var nok.

«Vil det være korrekt å anta at du ikke har fått sove i natt heller?» Slottsadjutanten lente seg fram og studerte øynene hennes mens bagen landet på skrivebordet.

Liv nikket og tok en liten slurk av limonaden. Hun likte ikke å lyve for ham, men det var jo på en måte sant. Hun hadde ikke sovet.

«Det er vel på tide at du kommer deg ut av rommet ditt, lille prestekrage», sa Jules. Han trodde hun virkelig hadde holdt seg på rommet sitt og hvilt seg i en uke sånn som slottsmedicaene hadde anbefalt. «Alt som skal vokse, må ha lys, luft og næring, det samme gjelder kronprinsesser. Da kommer du sikkert til å sove bedre også.»

Slottsadjutanten rettet fingeren mot gardinene, og de trakk seg til side så morgenlyset kunne smyge seg inn gjennom det åpne vinduet. Solstrålene traff det rosa teppet på gulvet, og Liv holdt på å miste limonaden da hun så at de også lyste opp en sti av blader som lå strødd fra vinduskarmen og bort til sengen hennes.

«Hvor kommer disse fra?» Jules rynket brynene. Han snurret fingeren rundt, og bladene ble til en bitte liten virvelvind på soveromsteppet før de fløy ut av vinduet som et silkebånd.

«Dette var veldig besynderlig.» Han klødde seg i det grå håret. «Har du åpnet vinduet i natt?»

«Mm.» Liv nikket og fortet seg å trekke de møkkete føttene og den revnede pysjamasen ekstra langt under dyna. Hun håpet han ikke fant på å titte under sengen, der den våte morgenkåpen var gjemt. «Jeg trengte litt luft.»

Jules så ut til å slå seg til ro med det svaret. Han pekte på bagen sin, og den åpnet seg. «Heldigvis betyr feiring at vi kan pynte med slottskrystallene. De lyser opp både rom og sinn.»

En lang gulltråd med ulike krystaller svevde opp av bagen. Den fløy gjennom luften og hektet seg på gardinstangen. Morgensolen traff steinene, og små regnbuefargede lysflekker danset rundt i rommet.

Med det samme krystallene var på plass, begynte Jules å pakke opp utstyret sitt. Som vanlig hadde slottsadjutanten med seg et stort utvalg med børster, et gullkantet målebånd og forskjellige små flasker med håroljer og andre ting som madame Citrus hadde lagd. Innholdet luktet som gåtefulle eventyr, akkurat som den gamle faerien selv.

Liv fulgte med over dynekanten. Alt Jules gjorde, var like elegant som ham. Barten krøllet seg opp på hver side av munnen, og den grønne slottsadjutantuniformen hadde ikke en eneste rynke. Det hadde derimot ansiktet; det klarte han ikke glatte ut med strykejernet.

«Jeg har tatt med meg krystallene fra dronningens egen samling også. Selv om du ikke er dronning ennå, tenkte jeg vi kunne bruke dem i dag.» Jules åpnet skrinet, og en nydelig samling med edelstener kom til syne. «Disse safirene vil stå utmerket til øynene dine.» Han holdt opp noen steiner som gnistret ekstra sterkt i blått. «Du har de samme blå øynene som hun hadde.»

Liv tittet på de blanke krystallene, og et øyeblikk var det som om moren stirret tilbake.

Øynene til slottsadjutanten hadde blitt ekstra blanke, de òg, han måtte tydeligvis blunke bort noen tårer, men brått rynket han øyenbrynene igjen. Han plukket et roseblad ut av en av flokene til Liv. Så myste han mistenksomt fra sengen og bort til vinduet, og nå la Liv merke til at de grønne skoene hans var faretruende nær de våte tøflene hennes.

«Eh, så hva står på programmet for i dag?» spurte hun fort for å dreie oppmerksomheten over på noe annet. Jules trakk øynene bort fra vinduet og lot krystallskrinet og rosebladet sveve tilbake til skrivebordet før han tok fram en liten notisblokk fra innerlommen på frakken. Den var full av sider med den snirklete håndskriften hans.

«Skal vi se …» Han bøyde hodet så langt ned i boken at det eneste Liv så, var barten som stakk ut på hver side. «Først skal du vinke til folket fra slottsverandaen. Vi forventer at det er mange som møter opp fra de nærmeste byene, og det er visstnok noen som kommer helt fra hovedstaden i Depassé. Alle vil se De forsvunne prinsessene.» Jules smilte. «Det var enda godt at urdronning Fay bestemte at slottet ikke skulle ligge i hovedstaden. Tenk om vi skulle hatt så mye spetakkel her hele tiden.»

«Kunne ikke vi reist dit for å møte folket, da?» spurte Liv og tittet ut av vinduet. Hun hadde undersøkt samtlige piletrær i slottshagen, men i resten av Lamèredi var det mange flere.

«Du skal faktisk til Depassé i neste uke», sa Jules.

«Skal jeg?» utbrøt Liv begeistret. Hun hadde aldri fått lov til å bli med til hovedstaden. Det lengste hun hadde reist, var til kostskolen Edeltorn, eller til havna da de reiste til Grim, men øya der hovedstaden Depassé lå, hadde hun kun hørt historier om. Da hun var liten, pleide søstrene av og til å få presanger av moren etter at hun hadde vært der, og det var alltid nye ting de aldri hadde sett før. Å være dronning hadde tydeligvis sine fordeler.

«Det gamle rådet har bedt deg komme så de kan avklare ulike saker før du blir dronning. Mens dere var borte, har de vært innom her på slottet jevnlig for å passe på at alt er i orden», sa Jules og bladde videre i notatboken. «Etter balkongvinkingen avholdes pressekonferansen. Hmm, fotografen fra Budbringeren vil gjerne ta et bilde av deg. Det er det sikkert flere som vil, så vi må sette av tid til det.»

«Pressekonferanse og fotografering, ja», sa Liv og kjente at hun ble nervøs igjen.

«Det har aldri vært så mange påmeldte før», sukket Jules og lukket blokken. «Det blir som oftest mye spetakkel med de journalistene. Vi får i hvert fall sørge for at du ser strålende ut.»

En hårbørste kom susende og begynte å dra i håret til Liv idet hun prøvde å ta en ny slurk av limonaden. Hun satte glasset ned på brettet og studerte de små boblene. Det føltes som om magen var full av dem allerede. Hårbørsten glattet ut flokene i håret, men det hjalp ikke på klumpen i magen.

I gleden over at de rakk hjem i tide så ingen andre skulle ta hennes plass, hadde hun ikke rukket å tenke ordentlig over hva det faktisk innebar å bli dronning. Hun burde ha fulgt litt bedre med når moren fortalte om arbeidet sitt. Liv hadde trodd hun hadde god tid til å forberede seg, men nå var både tiden og moren borte.

«Hva gjør man egentlig på en pressekonferanse?»

«Det er enkelt», sa Jules mens han finkjemmet uniformen som hang på skapet. «Journalistene stiller spørsmål, og du svarer. Hvis du vil forberede deg, kan du begynne med å lese avisene.» Han nikket mot frokostbrettet. En bunke aviser lå pent plassert ved siden av toasten. «Det var det første dronningen gjorde hver morgen. Jeg har selvsagt strøket hver eneste side med strykejernet så du ikke skal få trykksverte på fingrene.»

Liv løftet opp en av dem. Det føltes fint å gjøre det samme som moren pleide. Da var hun liksom ikke helt borte allikevel. Avisen brettet seg utover dyna. Øverst sto det skrevet BUDBRINGEREN med store bokstaver. Ulike overskrifter var spredt utover sidene.

Svak nedgang i moskusbestanden og Vedprisen øker igjen.

Liv stirret på bildet av en moskus. Var dette sånne ting hun skulle tenke på?

Hun dro fram neste avis, Depassé Gazette, og nå stirret hun rett på seg selv. Hele forsiden var dekket av et bilde der hun var minst to år yngre. Æsj, så flaut at de fremdeles brukte det bildet.

Overskriften lød:

KRONPRINSESSE LIV ER TILBAKE.

LAMÈREDI FEIRER!

Lenger ned kunne hun lese teksten:

Slottet bekrefter at De forsvunne prinsessene omsider er kommet til rette etter den mystiske forsvinningen. Slottet melder at jentene var kommet på avveie i menneskeriket etter en hasteevakuering, men ifølge Depassé Gazettes kilder sier ryktene at de egentlig har vært på en hemmelig ferie i Sør-Lamèredi.

Liv gapte. «Tror folk at jeg har vært på ferie?»

«Det er et dumt rykte som spredte seg.» Jules lente seg fram for å se på artikkelen Liv holdt opp, og slapp ut et snøft. «Ah … Depassé Gazette, typisk sladreavis.» Han slo derimot hendene begeistret sammen da han fikk øye på bildet av Liv. «Men det fotografiet er virkelig nydelig!»

Liv rynket på nesen og leste videre:

For første gang skal Lamèredi innsette en så ung dronning. Kronprinsessen har fått opplæring på kostskolen Edeltorn, som er kjent for sitt strenge regime. Budbringeren har møtt hennes tidligere medelever. Les historiene deres eksklusivt her.

Historier? Liv kunne ikke forestille seg at elevene på skolen kunne ha noe særlig å fortelle om henne.

En jente i skoleuniform som Liv ikke kunne huske å ha sett før, smilte innsmigrende til kameraet. «Jeg og kronprinsessen var så godt som bestevenner. Jeg er så lettet over at hun er tilbake og håper jeg får besøke henne på slottet når hun blir dronning.»

«Hæ?» Liv måpte. «Jeg hadde ingen bestevenn på Edeltorn?» Hun hadde ikke hatt vanlige venner engang. For det meste hadde hun sneket seg unna skoletimene, og derfor hadde lærerne gitt henne så mye ekstralekser at hun aldri hadde tid til å være sammen med de andre elevene uansett.

«Ikke si hæ, Liv, si hva behager.» Jules skottet mot artikkelen. «Det er hyggelig at vennene dine har savnet deg.»

«De kan vel ikke skrive ting som ikke er sant?» Liv skulle til å legge avisen fra seg, men plutselig så hun noe som vakte interessen.

Keiser Neon nekter skyld, les mer på side 56. Hun fortet seg å bla fram til riktig side og bøyde seg interessert over avisen igjen, men skvatt tilbake da et bilde av menneskekeiseren og Holly Mørkly dukket opp foran henne.

De intense øynene til den onde korporalen kom Liv aldri til å glemme så lenge hun levde. Minnet om hvordan de glødet selv i mørket, dukket opp hver gang hun lukket sine egne øyne.

Keiser Neon nekter fortsatt enhver innblanding i den tragiske ulykken som rammet dronningen og kongen av Lamèredi. I en offisiell uttalelse hevder han at det var Grims motstandsbevegelse som sto bak, med ham som mål. Samtidig har grensene mellom Lamèredi og Grim blitt fullstendig stengt.

For første gang på 40 år er dessuten våre skjulte observatører, faerispeiderne, tatt ut av tjeneste og hentet hjem fra menneskeriket. Lamèredi har med andre ord ingen mulighet til å få oppdateringer fra Grim annet enn direkte fra keiserens kontor pr. post. Depassé Gazette har så langt ikke fått noen ytterligere kommentar eller detaljer om hendelsen derfra.

Petimone Fresnell, slottsadjutant ved slottet i Lamèredi, har uttalt følgende: «Alt tyder på at ulykken til dronningen og kongen ikke var tilfeldig slik menneskekeiseren påstår, men at våre kjære statsoverhoder ble lokket i en felle av menneskene. Inntil videre vil vi ikke under noen omstendighet kommunisere med keiseren.»

Under artikkelen kunne Liv se et bilde av en ung dame hun ikke kjente igjen. Hun hadde røde krøller, som var vanlig for faerier fra hovedstaden, runde briller og den klassiske grønne slottsadjutantuniformen, riktignok ikke like rynkefri som Jules’.

«Åh, det er Petimone», kremtet Jules. «En av de yngre slottsadjutantene. Hun er veldig ivrig på å promotere slottet, men burde heller bruke litt mer tid på å stryke uniformen sin, spør du meg.» Han rettet på sin egen frakk.

«Men dette er heller ikke sant», sa Liv. «Det var en faeri som drepte mamma og pappa.»

«Liv Lumière.» Det var ikke ofte Jules brukte hele navnet hennes. «Vi har snakket om dette. Det var menneskene som tok fra oss dronningen og kongen vår.» Rynken i pannen hadde blitt så dyp at Liv nærmest ble redd for at hele ansiktet hans skulle dele seg i to.

«Men Alice så med sine egne øyne at det var noen som brukte lumin …» Liv satte seg opp i sengen så raskt at brettet nesten veltet.

«Liv … Du vet godt at det er umulig for faerier å skade hverandre med lumin.» Jules sukket og satte seg på sengekanten. Rynken i pannen glattet seg ut igjen.

«Men …»

«Da er vi ferdige med å snakke om det.» Jules reiste seg og snurret på fingeren, og avisen brettet seg sammen. «Jeg tenker du har lest nok i denne. Nå må du begynne å gjøre deg klar.» Liv så skuffet på at han pakket den ned i bagen sin, akkurat som han gjorde med spørsmålene hennes. «Husk at prinsesser har åpne hjerter, skarpe øyne og rene hender. Og for øyeblikket er ikke hendene dine særlig rene.»

Hun hadde for lengst gitt opp å snakke med ham om alt som hadde skjedd i Grim. Jules hadde til og med skjøvet det store skapet foran veggmaleriet av faeriprinsessen som var på vei inn i en mørk skog med bue på ryggen. Det som viste en kløverdal og ville dyr som gauper og bjørner. Han mente det ga henne rare drømmer som forvirret henne.

En neglebørste kom flyvende opp av bagen der avisen nettopp hadde forsvunnet, og begynte å stelle neglene til Liv. Etter at de kom hjem fra Grim, var det så godt som umulig å gjøre dem rene.

På brettet var den neste avisen i bunken kommet til syne. Forsiden var dekket av et stort bilde av en faeri med et sjarmerende smil. Ved siden av sto ordene:

KRONEN SOM GLAPP

Pan Falkor uttaler seg om prinsessenes tilbakekomst og kronen som glapp.

«Jeg er ikke skuffet. Nå har jeg mer tid til å chille.»

«Hvem er det der?» spurte Liv. Gutten på bildet hadde mørke øyne og smilte som om han ikke hadde en eneste bekymring i hele verden.

«Det er Pan Falkor.» Jules tittet fram fra klesskapet. «Det var han som skulle utnevnes som ny tronarving dersom …» Han nølte litt.

«Dersom vi ikke hadde rukket tilbake?» fullførte Liv overrasket. En gutt?

Jules svarte på spørsmålet før hun rakk å stille det høyt. «Tenk, han ville ha blitt den første regjerende kongen siden faeriene bodde på Det gamle kontinentet.» Han dro seg i barten. «Meget utradisjonelt, selvfølgelig, men avisene elsket det. De er i overkant ekstra begeistret for alt som er nytt, spør du meg.»

Liv studerte gutten. Det var noe kjent med det ansiktet. Hadde hun kanskje møtt ham på Edeltorn?

«Hvor kommer han fra?» spurte hun.

«Vel, han har en tragisk historie. Falkor-familien mistet pengene sine da Pan var liten gutt. Du skulle sett det nydelige huset de måtte flytte fra.» Jules dukket inn i skapet igjen. «Moren i familien taklet det ikke og forsvant, og etterlot faren alene med Pan.»

«Jeg visste ikke at han var tronarvingen etter oss?» sa Liv undrende.

«Ikke vi heller, men siden alle de tre prinsessene var borte, var det ingen flere arvinger i Lumière-slekten», forklarte Jules. «Etter nøye undersøkelser viste det seg at Falkor-slekten var den neste i arverekken.»

«Så han er i slekt med oss?» spurte Liv.

«Nei, de er etterkommere av den siste dronningen som satt på tronen før Lumière-slekten tok over, og Pan var den eneste fra Falkor-slekten de kunne finne.» Han sukket oppgitt igjen. «Derimot kan jeg ikke finne en eneste sko som passer deg. Utrolig hvor mye føtter kan vokse på et halvt år.»

«Var det virkelig ingen andre kandidater?» spurte Liv. Hun klarte ikke ta blikket fra det selvsikre smilet til gutten som nesten hadde blitt Lamèredis første regjerende konge.

«Det var mange familier i Lamèredi som påsto at de egentlig var lenger framme i køen, det ble et forferdelig spetakkel å finne ut av.» Jules lukket bestemt skapdøren. «Heldigvis er det ikke noe mer å tenke på nå som dere er tilbake.»

Slottsadjutanten tok et skritt mot Liv og smilte beroligende, men så stoppet han brått og stirret ned på gulvet. «Men de milde måner! Hva er dette?» Han bøyde seg ned.

Liv gjemte seg bak avisen; han måtte ha oppdaget de våte tøflene hennes. Heldigvis dukket han opp igjen med noe annet.

«Er ikke dette dronningens gamle rideveske?» Jules så forundret ut. «Hvorfor ligger den her på gulvet?» Han holdt fram den broderte vesken.

«Den er min.» Liv fortet seg å snappe den til seg. «Jeg fant den i skapet.»

«Ja ja, alt som tidligere var dronningen sitt, er ditt nå. Både ridevesker og store oppgaver.» Han lente seg fram og sniffet i luften. «Du skal være glad for at ikke alle ting du arver, stinker som den der. Hva er det det lukter?» Han løftet et gullkantet lommetørkle til nesen. «Ah, moskus!»

Liv tviholdt i vesken av frykt for at den skulle fly ut av armene hennes på slottsadjutantens befaling. «Jeg liker lukten.»

«Jeg er sikker på at vi kan finne et tilbehør som står mer i stil til resten av kronprinsessens garderobe. Hva med noe slikt, for eksempel?» Jules holdt fram en knøttliten gullveske som ikke så ut til å romme mer enn et lite fingerbøl.

«Nei, jeg vil ha denne», sa Liv bestemt.

Jules så skeptisk på henne. «Dette minner meg om en annen ting. Er det ikke like greit at vi kvitter oss med denne?» Han dro fram noe som sto gjemt bak fløyelssofaen. Det var sekken hun hadde hatt med seg gjennom Grim. Under lokket hang det fargerike teltet søstrene hadde lagd. Det var det eneste hun hadde igjen fra reisen.

Liv ristet på hodet. «Jeg beholder den litt til.»

Jules lot den fillete sekken synke og smilte. «Du er hjemme nå, reisen er over. Det er på tide at du legger det hele bak deg.»

Liv så ned i dyna. Hvordan skulle hun forklare at hun aldri kom til å glemme alt det som hadde skjedd? Særlig siden hun hadde flere spørsmål nå enn da hun dro.

Hun ristet på hodet igjen.

«Ja, ja», sukket Jules. «Det er jo ikke mer enn en gammel sekk, så den kan vel ikke gjøre noen skade. Enda godt dere ikke hadde med noe ulovlig mennesketeknologi hjem, da vet jeg ikke hva folk ville sagt.» Han rusket henne i håret, og ved synet av Livs molefonkne ansiktsuttrykk la han til: «Ta deg litt frokost nå, så føler du deg bedre, lille prestekrage. Du skal se det hjelper når du har fått på deg klærne og ordnet håret.»

Ifølge den gamle slottsadjutanten kunne alt fikses med mat og riktige klær, men selv var ikke Liv like sikker. Hun klemte rundt den gamle ridevesken. Den luktet ikke moskus, men som en regnfylt dag og lavendel. Den luktet som moren.

Og én ting var sikkert: Hun var kanskje hjemme igjen, men reisen var ikke over ennå.

